Täna arutas Tallinna volikogu keskfraktsiooni algatatud linna põhimääruse muudatust, mis tõstaks volikogu fraktsiooni liikmete miinimumarvu kolmelt viiele. Eelnõu kohaselt hakkaks see kehtima järgmise volikogu koosseisu jaoks. Oli väga tuline arutelu.    Eks aeg näitab, kas vastab tõele väide, et eelnõu eesmärk on sotside fraktsiooni hävitamine ehk põhimääruse muudatus kehtestataks juba sel aastal. Täpselt kuus aastat tagasi  oli just Keskerakond see, kes toetas fraktsiooni suurusena just kolme saadikut, sest nii oli neile tollal kasulik. Ja kolm on ka igati loogiline number, sest kui erakond ületab Tallinnas valimiskünnise, saab ta üldjuhul volikogus just kolm, mitte viis kohta.    Eelnõud kaitsnud Toomas Vitsut teatas täna ülbelt, et kui sotsidel enam fraktsiooni pole, võivad meie saadikud pöörduda alati abi saamiseks tema nõunike poole. Ehk peaksime siis edaspidi Keskerakonda kuuluvate nõunikega oma poliitplaane  kooskõlastama.    Vitsut väitis ka seda, et fraktsiooni kaotamine tähendab maksumaksjatele nelja aasta peale kokkuhoidu umbes miljon krooni. Kui Vitsut ja tema kamp tahab kokkuhoidu, võiks alustada oma 11 tõusnud nõunikearmee vähendamisest. Olgu lisatud, et Keskerakonda kuuluvate volikogu nõunike ülalpidamine nõuab nelja aasta peale linnaeelarvest 15 miljonit krooni.    Eelnõu teine lugemine on kahe nädala pärast.